Пасля папярэдняй прэм’еры пра французскія авантуры з эканамічным ухілам мастацкі кіраўнік Купалаўскага Мікалай Пінігін вырашыў прыгледзецца да геаграфічна блізкіх рэалій. Да выбару ў бок гогалеўскай адвечнасці Мікалая Мікалаевіча падштурхнула колішняя курсавая работа вучня ягонай майстэрні ў Беларускай дзяржаўнай акадэміі мастацтваў. Некалькі цікавых знаходак былога студэнта Дзмітрыя Цішко натхнілі майстра на ідэю новага прачытання ледзь не даслоўна вядомага кожнаму “Рэвізора”. Самога ж спадара Дзмітрыя запрасілі на пастаноўку асістэнтам рэжысёра. Ён вёў некаторыя рэпетыцыі ды набіраўся вопыту: у планах на будучы сезон Камернай сцэны значыцца яго першая пастаноўка ў якасці дыпламаванага рэжысёра.